**Informatīvais ziņojums**

**„Par projekta „Kapacitātes celšana un izpratnes veicināšana,**

**lai novērstu un mazinātu neiecietību Latvijā” īstenošanu**

**Eiropas Savienības programmas „Tiesības, vienlīdzība un pilsonība” ietvaros”**

Informatīvais ziņojums „Par projekta „Kapacitātes celšana un izpratnes veicināšana, lai novērstu un mazinātu neiecietību Latvijā” īstenošanu Eiropas Savienības programmas „Tiesības, vienlīdzība un pilsonība” ietvaros” sagatavots pēc Kultūras ministrijas iniciatīvas sadarbībā ar Sabiedrības integrācijas fondu, lai Sabiedrības integrācijas fonds rastu nepieciešamo līdzfinansējumu un priekšfinansējumu Eiropas Savienības (turpmāk – ES) programmas „Tiesības, vienlīdzība un pilsonība” (turpmāk – ES programma) projektu konkursa „Uzaicinājums iesniegt priekšlikumus rasisma, ksenofobijas, homofobijas un cita veida neiecietības novēršanai un apkarošanai, kā arī naida runas uzraudzīšanai, novēršanai un apkarošanai tiešsaistē” *(„Call for proposals to prevent and combat racism, xenophobia, homophobia and other forms of intolerance and to monitor, prevent and counter hate speech online”)* (uzaicinājums Nr.REC‑RRAC‑RACI‑AG-2020) (turpmāk – projektu konkurss) ietvaros atbalstītā projekta „Kapacitātes celšana un izpratnes veicināšana, lai novērstu un mazinātu neiecietību Latvijā” (turpmāk – projekts) īstenošanai.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra regulas Nr.1381/2013, ar ko izveido programmu „Tiesības, vienlīdzība un pilsonība” laikposmam no 2014.gada līdz 2020.gadam, 3.pantu programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par ES darbību un Līgumā par ES, ES Pamattiesību hartā un starptautiskajās konvencijās, kurām ES ir pievienojusies. Saskaņā ar minētās regulas 4.panta 1.punkta „b” apakšpunktu programma paredz novērst un apkarot rasismu, ksenofobiju, homofobiju un citus neiecietības veidus.

Atbilstoši 2019.gada 5.novembra Eiropas Komisijas (turpmāk – EK) īstenošanas lēmuma par programmas „Tiesības, vienlīdzība un pilsonība” finansēšanu un darba programmas 2020.gadam pieņemšanu Nr.C(2019) 7824 3.2.3.apakšpunkta „Uzaicinājums iesniegt priekšlikumus, lai novērstu un apkarotu rasismu, ksenofobiju, homofobiju un citas neiecietības formas, kā arī uzraudzītu, novērstu un apkarotu naida kurināšanu tiešsaistē” *(„Call for proposals to prevent and combat racism, xenophobia, homophobia and other forms of intolerance and to monitor, prevent and counter hate speech online”)* 3.prioritātei (tikai valsts iestādēm) „Uzlabot rasisma, ksenofobijas un cita veida neiecietības novēršanas veidus valsts, reģionālā un vietējā līmenī” *(„Improving responses to racism, xenophobia, homophobia and other forms of intolerance at national, regional and local level”)*, 2020.gada 15.janvārī EK iniciēja programmas ietvaros atklātu projektu konkursu, lai atbalstītu visaptverošu pieeju rasisma un ksenofobijas un citu neiecietības veidu, piemēram, antisemītisma, anti-musulmaņu naida, homofobijas, transfobijas, antigipisma un afrofobijas, novēršanai un apkarošanai, tostarp tiešsaistē, un atbalstītu konkrētas darbības, lai novērstu rasismu un ksenofobiju, kas vērsti uz konkrētām mērķu grupām un kopienām.

Projekta ietvaros dalībvalstīm ir iespēja attīstīt savstarpēju sadarbību un labās prakses apmaiņu, veicināt konkrētu instrumentu, prakses un iejaukšanās metožu attīstību, lai uzlabotu reakciju uz iepriekš minētajiem neiecietības veidiem, neaprobežojoties tikai ar krimināltiesību līdzekļiem. Tāpat uzsaukums paredz stratēģiju vai rīcības plānu izstrādi un īstenošanu, kapacitātes celšanu un mācības iesaistītajām pusēm.

Uzaicinājums atbalsta šādas aktivitātes:

1. savstarpēja mācīšanās un labas prakses apmaiņa starp valsts, reģionālajām vai vietējām varas iestādēm;
2. konkrētu instrumentu, prakses un iejaukšanās procesu izveide, lai uzlabotu reaģēšanu uz neiecietību, tostarp, bet neaprobežojoties ar krimināltiesību līdzekļiem;
3. stratēģiju vai rīcības plānu izstrāde un īstenošana;
4. kapacitātes celšanas un apmācības pasākumi.

EK piešķirtais finansējums vienam projektam nevar pārsniegt 80% no kopējiem projekta izdevumiem. Projekta pieprasītā summa nedrīkst būt mazāka par 75 000 *euro*.

EK administrē šo projektu konkursu, izsludinot atklātu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja individuāli vai konsorcijā.

Saskaņā ar Sabiedrības integrācijas fonda likuma 3.panta pirmo daļu Sabiedrības integrācijas fonda mērķis ir atbilstoši attīstības plānošanas dokumentiem finansiāli atbalstīt un veicināt sabiedrības integrāciju. Sabiedrības integrācijas fonds ir iesaistīts Nacionālās identitātes, pilsoniskās sabiedrības un integrācijas politikas īstenošanas plāna 2019. – 2020.gadam (apstiprināts ar Ministru kabineta 2018.gada 18.jūlija rīkojumu Nr.345) (turpmāk – īstenošanas plāns) ieviešanā. Īstenošanas plāna 1.3.1.pasākums paredz palielināt diskriminācijas riskiem pakļauto personu integrāciju sabiedrībā un darba tirgū, tai skaitā veicinot sabiedrības izpratni par dažādību, tostarp paredzot tolerances veicināšanu, un Sabiedrības integrācijas fonds ir noteikts kā līdzatbildīgā institūcija šī pasākuma ieviešanā.

Tolerances veicināšanas pasākumi ir iekļauti arī jaunajā attīstības plānošanas dokumentā – pamatnostādņu projektā „Saliedētas un pilsoniski aktīvas sabiedrības attīstības pamatnostādnes 2021. – 2027.gadam”, kuru izstrādā Kultūras ministrija sadarbībā ar līdzatbildīgajām institūcijām. Sabiedrības integrācijas fonds ir iesaistījies arī plāna projekta „Saliedētas un pilsoniski aktīvas sabiedrības attīstības pamatnostādņu 2021. – 2027.gadam īstenošanas plāns 2021. – 2023.gadam” izstrādē, kurā kā viens no rīcības virzieniem ir plānots virziens „Integrācija”, tostarp iekļaujot pasākumus diskriminācijas mazināšanai un tolerances līmeņa celšanai. Tāpat Sabiedrības integrācijas fonds ir īstenojis trīs apjomīgus EK programmas PROGRESS projektus, kas bija vērsti uz tolerances veicināšanu Latvijas sabiedrībā.

Latvijas Universitāte, konstatējot nepieciešamību šādu aktivitāšu īstenošanai Latvijā, aicināja Sabiedrības integrācijas fondu piedalīties projekta konsorcijā kā projekta partneri. Sabiedrības integrācijas fonda likuma 7.panta piektā daļa nosaka, ka Sabiedrības integrācijas fonds kā finansējuma saņēmējs var īstenot ES politiku instrumentu un pārējās ārvalstu finanšu palīdzības līdzfinansētos projektus tikai ar Sabiedrības integrācijas fonda padomes saskaņojumu un Ministru kabineta lēmumu. Sabiedrības integrācijas fonda dalība projektā atbilstoši Sabiedrības integrācijas fonda likuma 7.panta piektajai daļai tika atbalstīta Sabiedrības integrācijas fonda padomes 2020.gada 17.aprīļa sēdē.

Saskaņā ar starptautisko institūciju ieteikumiem, kuras uzrauga starptautisko tiesību dokumentu ieviešanu, Latvijas valstij ir gan jāpilnveido tiesiskais regulējums, gan jāuzlabo tā piemērošana praksē. Piemēram, Apvienoto Nāciju Organizācijas Rasu diskriminācijas izskaušanas komiteja 2018.gada 25.septembra noslēguma secinājumos attiecībā uz Latvijas Republiku ir norādījusi uz nepieciešamību pilnveidot tiesisko regulējumu, kā arī veikt pasākumus rasu diskriminācijas gadījumu efektīvai identificēšanai un sodīšanai. Kā viens no ieteiktajiem pasākumiem ir apmācību nodrošināšana, kas sekmētu šo noziegumu identificēšanu, efektīvu izmeklēšanu un vainīgo sodīšanu. Minētais pamato projekta aktualitāti un nepieciešamību.

Ņemot vērā īstenošanasplānā paredzētos pasākumus, kā arī izvērtējot programmas projektu konkursa noteikumus un vadlīnijas, Latvijas Universitāte kā vadošais projekta īstenotājs konsorcijā ar projekta partneriem Sabiedrības integrācijas fondu, Tiesu administrāciju, Valsts policiju un Latvijas Republikas Prokuratūru izstrādāja un iesniedza projekta pieteikumu, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais valsts budžeta līdzfinansējums 20% un priekšapmaksa 20% apjomā.

Īpaši būtiski ir uzsvērt projekta spēcīgo konsorciju, proti, partneru sastāvā ietverot tādas iestādes kā Valsts policiju, Latvijas Republikas Prokuratūru un Tiesu administrāciju tiek nodrošināta būtiska tiesībsargājošo iestāžu pārstāvniecība, kā arī piesaistot tādus pieredzējušus sabiedrības virzītājus un mācībspēkus kā Latvijas Universitāte un Sabiedrības integrācijas fonds.

Latvijas Universitāte kā vadošais projekta partneris pēc projekta īstenošanas (projekta īstenošanas termiņš – 2022.gada decembris) iesniegs EK noslēguma ziņojumu un finanšu pārskatu un pēc EK atmaksātā valsts nodrošinātā priekšfinansējuma saņemšanas atmaksās to Sabiedrības integrācijas fondam, kas veiks tā atmaksu valsts budžetā. Finansējuma pārskaitīšanas un atskaitīšanās kārtība starp Latvijas Universitāti kā vadošo projekta partneri un Sabiedrības integrācijas fondu kā projekta partneri tiks atrunāta sadarbības līgumā, kas tiks slēgts starp abām pusēm.

Saskaņā ar EK Tiesiskuma un patērētāju ģenerāldirektorāta 2020.gada 8.oktobra aicinājuma vēstuli Nr.Ares(2020)5344796 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule) projekts ir apstiprināts, un tādējādi ir radīta iespēja Latvijai īstenot aktivitātes, lai novērstu un mazinātu neiecietību Latvijā, kā arī celtu tiesībsargājošo iestāžu un partneru kapacitāti un uzlabotu veiktos pasākumus un darbības rasisma, ksenofobijas un citu neiecietības veidu un to izpausmju novēršanai un apkarošanai.

EK aicinājuma vēstule ir pamats, lai sagatavotu visu nepieciešamo informāciju granta līguma slēgšanai starp EK un Latvijas Universitāti projekta īstenošanai, savukārt Sabiedrības integrācijas fonds slēgs sadarbības līgumu ar Latvijas Universitāti.

Projekta apraksts:

Projekta mērķis ir novērst un izskaust rasismu, ksenofobiju un citas neiecietības formas un to izpausmes, it sevišķi naida noziegumus un naida runu. Projekta apakšmērķi ir efektīvas sadarbības nodrošināšana starp valsts un tiesību aizsardzības institūcijām, nolūkā efektīvi risināt ar rasismu, ksenofobiju, homofobiju un citām neiecietības formām saistītos naida noziegumus un naida runu, kā arī efektīvāka naida noziegumu un naida runas tiesiskā regulējuma piemērošana nolūkā nodrošināt labāku naida noziegumu upuru aizsardzību.

Projektā paredzētie pasākumi:

1. pētījums par starptautiskajām saistībām un standartu naida noziegumu jomā, Latvijas tiesisko regulējumu un tā atbilstību starptautiskajām prasībām, Latvijas tiesu prakses naida noziegumu jomā analīze;
2. projekta partneru darbinieku ekspertīzes/kapacitātes celšana par to, kā uzlabot valsts iestāžu reakciju uz rasismu, ksenofobiju un citiem neiecietības veidiem valsts, reģionālā un vietējā līmenī;
3. neformālās izglītības mācības par diskriminācijas, naida runas, rasisma, ksenofobijas un citu netolerances formu identificēšanu, novēršanu un apkarošanu juridisko profesiju pārstāvjiem (tiesneši, advokāti, prokurori); tiesībsargājošo iestāžu darbiniekiem (Valsts policijas un pašvaldības policijas darbinieki), Sabiedrības integrācijas fonda darbiniekiem;
4. starptautiska konference par diskriminācijas identificēšanu, novēršanu un apkarošanu, tai skaitā tiesu praksi.

Plānotie projekta rezultāti ietver šādus procesus:

1. paveikts pētījums un likumdošanas analīze naida noziegumu jomā ar ieteikumiem likumdošanas grozījumu iniciācijai. Pētījums būs pieejams publiski;
2. mācību programmas izstrādāšana mērķa grupas profesionāļu apmācībai, pilot-mācību īstenošana un pasniedzēju sagatavošana;
3. organizētas mācības profesionāļiem 4 (četros) mācību kursos (16 Valsts policijas un pašvaldības policijas darbinieki, 16 prokurori, 16 tiesneši un 16 Sabiedrības integrācijas fonda darbinieki), kopā ceļot kapacitāti 64 profesionāļiem;
4. noorganizēta starptautiska konference projekta rezultātu prezentēšanai. Plānotais dalībnieku skaits – 70 personas.

Sabiedrības integrācijas fonds piedalīsies visās projekta aktivitātes, bet kā atbildīgais projekta partneris Sabiedrības integrācijas fonds ir noteikts par mācību programmas izstrādi, pilot-mācību īstenošanu un konferences organizēšanu.

Projekta īstenošanas gaitu Sabiedrības integrācijas fondā koordinēs projekta vadītājs, kas gatavos un sniegs Latvijas Universitātei informāciju (gan saturisku, gan finanšu) par aktivitāšu īstenošanas gaitu un sasniegtajiem rezultātiem.

Aktivitāšu īstenošanā plānots iesaistīt Sabiedrības integrācijas fonda darbiniekus – projekta saturisko vadītāju, projekta administratīvo vadītāju, finanšu asistentu, kā arī ārējos jomas ekspertus, kuriem paredzēta darba samaksa no projekta budžeta.

Faktiskais projekta sākuma datums tiks saskaņots granta līguma parakstīšanas ietvaros.

Projekta finansēšana:

EK piešķirtais finansējums nedrīkst pārsniegt 80% no kopējām projekta attiecināmajām izmaksām, līdz ar to ap 20% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 20% līdzfinansējumam ir jānodrošina priekšfinansējums 20% apjomā no EK piešķirtā finansējuma. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Kopējais maksimālais Sabiedrības integrācijas fonda aktivitāšu īstenošanai projektā nepieciešamais līdzfinansējuma un priekšfinansējuma apjoms no valsts budžeta ir12 073 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Paredzētais projekta finansējuma apjoms un tā sadalījums:

Sabiedrības integrācijas fonda kā projekta partnera finansējums plānots 33 534 *euro* apmērā, no kuriem 26 827 *euro* ir ES finansējums (80%) un 6707 *euro* nacionālais līdzfinansējums (20%). Sabiedrības integrācijas fonda aktivitātēm piešķiramais priekšfinansējums ir 20% no piešķirtā granta jeb 5 366 *euro*. Sabiedrības integrācijas fondam projekta īstenošanai nepieciešamais kopējais maksimālais līdzfinansējuma un priekšfinansējuma apjoms no valsts budžeta ir 12 073 *euro*.

Sabiedrības integrācijas fondam projekta īstenošanai nepieciešamā

finansējuma sadalījums pa gadiem (*euro*)

|  |  |  |  |
| --- | --- | --- | --- |
| **Finansējuma avots un izmaksu veids** | **2021.gads** | **2022.gads** | **Kopā** |
| EK finansējums (grants) | 11 771 | 15 056 | 26 827 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | 9 417 | 12 045 | 21 462 |
| Valsts budžeta līdzfinansējums | 2 943 | 3 764 | 6 707 |
| Valsts budžeta priekšfinansējums | 2 354 | 3 012 | 5 366 |
| Kopā no valsts budžeta nepieciešamais finansējums | 5 297 | 6 776 | 12 073 |

2023.gadā plānots veikt priekšfinansējuma atmaksu valsts pamatbudžetā 5 366 *euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts Latvijas Universitātei pēc noslēguma ziņojuma un finanšu pārskata saņemšanas un apstiprināšanas EK. Sabiedrības integrācijas fonds kā projekta partneris minētos līdzekļus saņems no Latvijas Universitātes, pamatojoties uz noslēgto sadarbības līgumu un tajā ietverto atmaksas grafiku, un veiks atmaksu valsts budžetā.

Sabiedrības integrācijas fonda budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, nepieciešams atbalstīt valsts budžeta līdzfinansējuma un priekšfinansējuma piešķiršanu Sabiedrības integrācijas fondam no budžeta resora „74. Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 12 073 *euro* apmērā, tai skaitā 5 297 *euro* 2021.gadā un 6 776 *euro* 2022.gadā projekta „Kapacitātes celšana un izpratnes veicināšana, lai novērstu un mazinātu neiecietību Latvijā” īstenošanai ES programmas „Tiesības, vienlīdzība un pilsonība” ietvaros.**

Kultūras ministrs N.Puntulis

Vīza: Valsts sekretāre D.Vilsone

Lāce 29923080

Sanita.Lace@sif.gov.lv